Pretoria-polisiebeampte by padblokkade vasArgieffoto: SAPD ŉ Polisiebeampte is Vrydag by ŉ padblokkade in Pretoria in hegtenis geneem nadat hy glo omkoopgeld by motoriste geëis het. Volgens Sontaga Seisa, woordvoerder van die onafhanklike polisie-ondersoekdirektoraat (Opod), is die 38-jarige konstabel by ŉ padblokkade op die R80-Mabopane-snelweg in hegtenis geneem nadat Opod inligting ontvang het dat beamptes omkoopgeld eis van motoriste. Die beampte is deur lede van die Padverkeersbestuurkorporasie (RTMC) se teenkorrupsie-eenheid en Opod in hegtenis geneem. Volgens die RTMC het die beampte omkoopgeld van R200 van ŉ motoris geëis wat nie ŉ permit kon vertoon volgens die landwye afsonderingsregulasies nie. Die beampte het hom glo hewig verset teen inhegtenisneming, maar is uiteindelik in hegtenis geneem nadat bystand ontbied is. Hy is tans by die Akasia-polisiestasie in aanhouding. Die beampte wat aan die Silverton-blitspatrollie verbonde is, sal na verwagting Maandag in die Pretoria-Noord-landdroshof verskyn op aanklag van korrupsie. Hy kan moontlik ook aangekla word van verset teen inhegtenisneming en regsverydeling.